《破山》
宋代·释居简

两雄用壮勒不回，触断山脊青崔嵬。挟风卷雨上方去，旱火击翻平地雷。

涧松盘拿俯巍跨，铁干铜柯闯云罅。鲜风不断璎珞珠，桧老枝腴乱零挂。

四老墓田樵牧践，莽堙蓁塞无人剪。振古芳尘玉象高，印泥遗爪霜鸿远。

旧吟新扁皆珠璧，雕梁雪壁昏题迹。水流山空春昼长，番令人忆赞公房。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。